【賽馬以外】3場一級賽 主隊唔通輸呢場?
2024年04月25日 16:46
東網電視
更多新聞短片
「消暑樂祭」能否助日本隊首次揚威主席短途獎?
話就話喺今季壓軸盛事,但老實講呢次冠軍賽馬日嘅戲碼真係唔算太吸引,再講清楚啲,筆者唔係話「金鎗六十」唔勁,「浪漫勇士」鬥「大至尊」唔好睇,但話晒係國際一級賽,梗係想睇到多啲海外佳駟來港挑機,點知最後都令人幾失望。就以女皇盃為例,唔係話「先見」、「滂薄無比」唔叻,後駒兩次來港都入三甲添,但就係贏唔到嘛,同埋頂盡都係二級馬,而「先見」就係一級賽三甲馬,只可惜配川田將雅,真係幾難畀到咩威脅,反而最難明係另一匹日本代表「北橋」點解入選,連續4場都跑唔到三甲,喺G1大阪盃、秋季天皇賞跑到連影都無,最叻贏咗場G2,仲要係舊年1月尾嘅事,唔通呢啲馬可以拉高女皇盃水準咩。不過,既然香港都畀77分嘅「禾道小子」入選主席短途獎,又係咩係無可能,咁嘅陣容,想威脅主隊真係難啲囉。
其實冠軍賽馬日吸引唔到太多外隊馬,唔係咩新鮮事,始終賽期真係受到限制,好似今年再次無澳洲代表參與,年年都話想嚟香港挑機,由希斯3位囝囝訓練嘅「樂觀派」再次唔嚟。唔係話佢哋縮沙,只係睇番澳洲嘅賽期,秋季嘉年華啱啱先至完,如果有留意早前嘅轉播賽,都知啲澳洲佳駟相隔一、兩個星期就會上陣,一口氣跑咗幾場大賽,又點會有氣力仲遠征香港,加上澳洲近年獎金不斷提高,的確減低佢哋嚟香港嘅誘因。
歐洲方面,英、愛、法馬季依家先叫啱啱開始,3歲馬固然唔會嚟,年長馬大部分都未夠狀態,加上嚟香港都算係舟車勞頓,所以亦唔會太多英、愛佳駟喺呢段時間嚟香港。咁日本呢?筆者幾乎可以肯定,如果近年冇咗日本隊撐場嘅話,冠軍賽馬日更加冇觀賞性,只係近年大部分嘅日本馬都鍾意去中東,卡塔爾、沙特阿拉伯、杜拜任君選擇,既然用咗力,又未必一定要嚟香港。
好似今年冠軍一哩賽,日本代表「大宴重酬」就遠征澳洲後順便再嚟香港,而「鑽彩」先特別,上年5月贏咗場只限3歲馬參戰嘅G1NHK一哩賽後,連續3仗跑G1名次都係雙位數,完全冇近績支持都入選,反而「勇大帝」連贏3場,但分別於德國、意大利、卡塔爾呢啲水準唔係太高嘅國家贏馬,嚟香港最終跑成點,真係唔知,只係筆者覺得冇人會諗「勇大帝」會贏到「金鎗六十」啩,就算「金鎗六十」失準,都仲有「遨遊氣泡」及「錶之銀河」頂上啦。
所以計嚟計去3場一級賽,筆者依家反而擔心主隊贏唔到主席短途獎,冇咗「金鑽貴人」固然有影響,依家主隊似乎係靠「加州星球」、「維港智能」頂住,話晒佢哋係今季香港速度系列頭兩關冠軍。「加州星球」無疑回師短途後大勇,但過往大部分馬遠征杜拜後,極少可以返回香港首仗即贏,強如「爪皇凌雨」、「爆冷」、「雄心威龍」都做唔到,自然有啲戒心,「維港智能」亦係遠征返港後首戰,令人擔心演出會否走樣。反而日本代表「消暑樂祭」上仗喺日本先贏完「維港智能」,同埋擅長跑爛地,睇番近期香港啲天氣,「消暑樂祭」隨時可以趁地淋,同埋日本隊始終未贏過呢場一級賽,戰意更加好,話唔定今次就完成任務啦。
■山無陵